Document ID: 32013R0758

KOMISJONI MÄÄRUS (EL) nr 758/2013,
7. august 2013,
millega parandatakse Euroopa Parlamendi ja nõukogu määruse (EÜ) nr 1272/2008 (mis käsitleb ainete ja segude klassifitseerimist, märgistamist ja pakendamist) VI lisa
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist ning millega muudetakse direktiive 67/548/EMÜ ja 1999/45/EÜ ja tunnistatakse need kehtetuks ning muudetakse määrust (EÜ) nr 1907/2006 (1), eriti selle artiklit 53,
ning arvestades järgmist:
(1)
Kontrollimisega on leitud vigu komisjoni 10. augusti 2009. aasta määruse (EÜ) nr 790/2009 (millega muudetakse tehnika ja teaduse arenguga kohandamiseks Euroopa Parlamendi ja nõukogu määrust (EÜ) nr 1272/2008, mis käsitleb ainete ja segude klassifitseerimist, märgistamist ja pakendamist) (2) I, II, IV ja V lisas. Kõnealused vead tuleks seepärast parandada.
(2)
Ainete parandatud ühtlustatud klassifikatsiooni tuleks kohaldada alates käesoleva määruse jõustumise kuupäevast. Tarnijatelt ei tuleks nõuda enne käesoleva määruse jõustumist määruse (EÜ) nr 1272/2008 kohaselt juba turule lastud ainete ja segude uuesti märgistamist ega uuesti pakendamist. Tarnijatel peaks siiski olema võimalik vabatahtlikult kohaldada käesoleva määruse sätteid juba turule lastud ainetele ja segudele.
(3)
Käesoleva määrusega ettenähtud meetmed on kooskõlas Euroopa Parlamendi ja nõukogu 18. detsembri 2006. aasta määruse (EÜ) nr 1907/2006 (mis käsitleb kemikaalide registreerimist, hindamist, autoriseerimist ja piiramist (REACH) ja millega asutatakse Euroopa Kemikaaliamet ning muudetakse direktiivi 1999/45/EÜ ja tunnistatakse kehtetuks nõukogu määrus (EMÜ) nr 793/93, komisjoni määrus (EÜ) nr 1488/94 ning samuti nõukogu direktiiv 76/769/EMÜ ja komisjoni direktiivid 91/155/EMÜ, 93/67/EMÜ, 93/105/EÜ ja 2000/21/EÜ) (3) artikli 133 alusel asutatud komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1272/2008 VI lisa 3. osas asendatakse tabeli 3.1 kanded, mida on muudetud määruse (EÜ) nr 790/2009 I ja II lisaga ja mis vastavad käesoleva määruse I lisas esitatud kannetele, osutatud lisas esitatud kannetega.
Artikkel 2
Määruse (EÜ) nr 1272/2008 VI lisa 3. osas asendatakse tabeli 3.2 kanded, mida on muudetud määruse (EÜ) nr 790/2009 IV ja V lisaga ja mis vastavad käesoleva määruse II lisas esitatud kannetele, osutatud lisas esitatud kannetega.
Artikkel 3
Käesoleva määruse III lisas esitatud kanded lisatakse määruse (EÜ) nr 1272/2008 VI lisa 3. osa tabelile 3.1.
Artikkel 4
Käesoleva määruse IV lisas esitatud kanded lisatakse määruse (EÜ) nr 1272/2008 VI lisa 3. osa tabelile 3.2.
Artikkel 5
Tarnijatelt ei nõuta käesoleva määruse lisades loetletud selliste ainete või neid sisaldavate segude uuesti märgistamist või uuesti pakendamist, mis nad on enne käesoleva määruse jõustumist juba turule lasknud vastavalt määrusele (EÜ) nr 1272/2008.
Artikkel 6
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 7. august 2013

Labels: 12
7
3
20